Die jaar 1990 was 'n gewone jaar wat volgens die Gregoriaanse kalender op 'n Maandag begin het. Dit was die 90ste jaar van die 20ste eeu n.C. Soos ander gewone jare het die jaar 12 maande, 52 weke en 365 dae gehad. 16 Januarie – In Pretoria vermoor die pedofiel Gert van Rooyen sy houvrou Joey Haarhoff en pleeg daarna selfmoord. Hy is deur die polisie gesoek in verband die verdwyning van vyf meisies tussen 1988 en 1990. 2 Februarie – President Frederik Willem de Klerk van Suid-Afrika ontban die African National Congress en onderneem om Nelson Mandela te bevry. 7 Februarie – Die Sentrale Komitee van die Kommunistiese Party van die Sowjetunie stem daartoe in om sy magsmonopolie te laat vaar. 11 Februarie – Nelson Mandela word vrygelaat uit die Victor Verster-gevangenis, naby Paarl, Suid-Afrika, ná 27 jaar in gevangenisskap. 27 Februarie – Die Exxonmaatskappy word aan vyf kriminele aanklagte skuldig bevind oor hul rol in die oliebesoedelingsinsident in Alaska. 11 Maart – Litaue word van die Sowjetunie onafhanklik. 20 Maart – 'n Tornado tref Welkom en meer as 800 huisgesinne in Flamingopark, Rheederpark en Riebeeckstad word dakloos gelaat, twee mense sterf en 98 word beseer.